Башҡортостан кеүек һуң дәрәжәлә колонизацияланған илде, моғайын, табып булмай торғандыр. Ә бит был күренешкә аҫабаларҙың үҙҙәре юл асыуы тураһында, моғайын, күптәрҙең ишеткәне лә юҡтыр. Объектив фекер йөрөтөү хаҡына уны белеү бик тә кәрәк. “XVI быуат уртаһында башҡорт ҡәбиләләре Мәскәү батшалығына ҡушылғас, уларҙың биләмәләренә күскенселәр ағымы көсәйә, тип яҙа 2002 йылда Бөтә донъя башҡорттары ҡоролтайы башҡарма комитеты тарафынан нәшер ителгән брошюрала башҡорт тарихсыһы Мөхәммәт Мырҙабулатов. Ағиҙелдең түбәнге ағымында һәм Ҡариҙелдең төньяғында эре мари ауылдары күренә башлай. Барҙы, Тулва, Йүгерек Танып һәм Ыҡ буйҙарында йәшәгән аҫабалар үҙ еренә удмурттарҙы индерә. Ағиҙел һәм Ыҡ йылғалары араһынан сыуаштар урын ала. Һамар-Сызрань яҡтарынан мордвалар килә”. Иғтибар итәйек, күскенселәр ерҙе талап алмай, ә аҫабаларҙың ихтыяры менән урынлаша.